ОШ „Слободан Бајић Паја“

Сремска Митровица

Дана: 24. марта 2020. год.

**О Б А В Е Ш Т Е Њ Е**

Поштоване колеге.

Данас је био неуобичајено миран дан. Стигла су само два дописа, врло вредна и битна за нашу школу. Ми смо почетком године спровели отворени поступак јавне набавке добара – интерактивне табле са пројектором, а по Позиву и Конкурсној документацији објављеним на Порталу јавних набавки и интернет страници Секретаријата.

Додељена су нам новчана средства за набавку 4 интерактивне табле са пројектором у износу од 398.718,72 динара. Јутрос сам се договорио са добављачем да почетком априла изврши уградњу табли: једна у матичној школи и по једна у подручним одељењима.

Интерактивне табле или електронске беле табле или паметне табле или мултимедијалне табле (како год да их зову, важно је да смо их добили), обезбедиће нам интерактивну наставу, која одговара образовним потребама савременог друштва и доводи до постизања жељених исхода учења. Мислим да се по табли може писати и прстом, што је за нас прихватљивије од писања специјалним оловкама, с обзиром на стални финансијски дефицит, који нас загрлио и не пушта. Ето, да се и ми мало похвалимо, као ономад г-ђица бивша дир. Анкица после екстерне.

Прегледао сам електронске дневнике и замолићу Вас да их на време ажурирате. Приступ дневницима имају и саветници Школске управе. Немојте да паднемо на стварима, које нам не одузимају много времена, а свакако смо у обавези да их урадимо пре или касније. Изузимам из овог дела текста учитеље и наставнике, који су уредили рубрике закључно са данашњим даном.

Од сутра у школску зграду можете ући само са маскама на лицу.

Срдачан поздрав.

Директор: Ђорђе Цвијановић